Publication: Magyar Közlöny
Issue: MK-2007-87 (Year: 2007, Number: 87)
Era: 2004-2010
Section: 36/1992. (VI. 10.) AB határozat, ABH 1992, 207.
Paragraph Index: 560

5. A köztársasági elnök – alkotmányos jogállásából fakadóan – önálló döntést (olyan döntést, amelyért a politikai felelõsséget nem vállalja át tõle a miniszterelnök vagy a miniszter) csak kivételes esetben hozhat. Az Alkotmány alapján a köztársasági elnököt abban az esetben illeti meg az önálló döntési jog, ha az államszervezet megszokott mûködése kibillen az egyensúlyából, és a köztársasági elnök ellensúlyozó szerepére van szükség (lásd Országgyûlés akadályoztatása esetén a hadiállapot, szükségállapot kihirdetése; Országgyûlés feloszlatása stb.). Az Alkotmánybíróság a köztársasági elnök kinevezési jogköréhez kapcsolódó határozataiban úgy értelmezte az Alkotmányt, hogy olyan esetekben, amikor az államszervezet demokratikus mûködésének súlyos zavara következhet be, a köztársasági elnök önálló döntést hozhat az egyébként ellenjegyzéshez kötött hatásköreiben is. Önálló döntésnek tekinthetõ ugyanis az is, ha a köztársasági elnök nem ír alá valamilyen elõterjesztést, hiszen az elõterjesztésben foglaltak elmaradása az õ felelõssége, azt az ellenjegyzésre jogosult nem vállalja át tõle. Az Alkotmánybíróság a jelen határozatában is megerõsíti, hogy a köztársasági elnök önálló döntéshozatali jogköre – éppen a köztársasági elnöki alkotmányos jogintézmény védelmében – rendkívül szûk körû, azt maga az Alkotmány állapítja meg, vagy közvetlenül levezethetõ valamely alkotmányos kötelezettségébõl. Az Alkotmány 30/A. § (1) bekezdés j) pontjában foglalt kitüntetés-adományozási jogkör gyakorlása során a Magyar Köztársaság alkotmányos értékrendje érvényesülésének biztosítása az Alkotmánybíróság megítélése szerint kellõ súlyú alkotmányos indokot teremt arra, hogy az államfõ önálló (érdemi) döntést hozzon a kitüntetési elõterjesztés aláírásának a megtagadásáról. Az alkotmányos értékrendbe ütközõ kitüntetési elõterjesztés aláírásának megtagadásával tehát az államfõ olyan érdemi döntést hoz, amelyért – az ellenjegyzés hiányában – maga viseli a (politikai) felelõsséget, azt tõle senki nem vállalja át. Ennek az önálló döntési felelõsségnek az alkotmányos kiindulópontja a köztársasági elnök azon kötelezettsége, hogy a kitüntetés-adományozási eljárás folyamatában a kitüntetési elõterjesztés tartalmi vizsgálata során is biztosítani köteles a kitüntetések adományozására vonatkozó törvényi (és egyéb jogszabályi) rendelkezések, valamint az ezekben foglalt (az Alkotmányból levezetett és a jogalkotó által meghatározott) értékrend érvényesülését, és ezen keresztül az alkotmányos értékrend védelmét. Az Alkotmánybíróság értelmezése szerint tehát a köztársasági elnök az Alkotmány 30/A. § (1) bekezdés j) pontjában foglalt jogköre gyakorlása során – a jelenleg hatályos szabályozás alapján – kizárólag abban az esetben tagadhatja meg a kitüntetési elõterjesztés aláírását, és hozhat ebben a kérdésben önálló (politikai) felelõsséggel döntést, ha a kitüntetési elõterjesztés a Magyar Köztársaság alkotmányos értékrendjébe ütközik. Ez esetben tehát nem az Alkotmány 29. § (1) bekezdésében foglalt alkotmányi rendelkezések – ennek részeként „az államszervezet demokratikus mûködése feletti õrködés”, vagy „a nemzet egységének” a kifejezése – képezik az alkotmányos alapját az önálló felelõsséggel meghozandó államfõi döntésnek, hanem a Magyar Köztársaság alkotmányos értékrendje érvényesülésének a biztosítása. A kitüntetési elõterjesztés tartalmi vizsgálatának, és ennek részeként az elõterjesztésben szereplõ, kitüntetésre javasolt személy érdemességének a vizsgálata során az államfõ által alkalmazható alkotmányos mérce a Magyar Köztársaság alkotmányos értékrendje.

Source: https://magyarkozlony.hu/hivatalos-lapok/21a765f325dbbd4749c4a2b308f7876745217987/dokumentumok/db26a4b6b9bfe2527f3b564a51e81f0f0b5faedb/letoltes